El festival Música al Port torna amb un cartell amb propostes de diversos gèneres i estils
10 de juny 2022

![](/media/sw5lyeug/c_musicaalport.jpg?width=850&height=566.9886363636364)

El festival Música al Port torna un estiu més amb la seua variada proposta. En esta ocasió ho farà entre el 18 de juny i el 16 de juliol i inclourà, com és habitual, les tradicionals cites _a la fresca_, de jazz, _Les Arts amb tu_ i del festival de Cante de las Minas, com sempre amb entrada gratuïta.

L'alcalde de Sagunt, Darío Moreno, i la regidora delegada de Cultura, Asun Moll, han presentat este divendres la programació, que arrancarà dissabte que ve, 18 de juny i s'estendrà durant cinc caps de setmana fins al dissabte 16 de juliol.

El primer edil ha anunciat que l'oferta cultural del festival **«continua tenint la mateixa qualitat»** que en altres ocasions i espera que l'edició d'este estiu de 2022 siga **«un èxit»**.

**«Continuem generant programació cultural i continuarem treballant per oferir activitats culturals per a tots els públics, i intentant generar vida econòmica també en zones de la localitat que, potser, no són tan turístiques però que igualment és important que treballem en elles des d'este àmbit cultural, turístic i econòmic»**, ha manifestat Moreno.

**«Reprenem de nou Música al Port amb l'edició de 2022, que arriba amb un ampli cartell d'artistes que representen esta gran cultura que tenim a la nostra ciutat»**, ha manifestat la regidora de Cultura. **«Vos esperem a totes i a tots en les nits _a la fresca_ de Música al Port»**, s'ha dirigit Asun Moll a la ciutadania. També l'alcalde ha animat a participar a tothom, al mateix temps que ha agraït la col·laboració de la Unión Musical Porteña i de la Lira Saguntina en el certamen.

Els jardins del Centre Cívic Antic Sanatori d'AHM, en el Triángulo Umbral del Port de Sagunt, albergaran el 18 de juny a partir de les 23.00 hores el Tribut a Manuel Hernández en què es farà un repàs a un segle d'història del Port de Sagunt a través de la música, de la mà de la Banda Simfònica de la Unión Musical Porteña, l'Orquestra Nova Fase i la companyia de ball A Escena.

La programació seguirà el següent cap de setmana. El divendres 24, també als jardins i a les 23.00 hores, la Alberto Tarín Band oferirà la seua proposta de soul, jazz i reggae, mentre que el dissabte 25 a les 20.00 hores arribarà al Teatre Begoña (carrer Progrés, 32, el Port de Sagunt) el recital líric de _Les Arts amb tu_, a càrrec del Centre de Perfeccionament del Palau de les Arts Reina Sofia.

Ja al juliol, el dia 1, divendres, a les 23.00 hores, de nou en el Centre Cívic, serà el torn de l'Orquestra Simfònica de la Lira Saguntina, que portarà el seu tradicional concert _a la fresca_. I al següent dissabte, el 9 de juliol, a partir de les 22.00 hores, se celebrarà la també tradicional prova selectiva dels concursos de cant, guitarra i ball flamenc del Festival Internacional de la Fundación Cante de las Minas de La Unión (Regió de Múrcia), que enguany celebra la seua 61a edició. Este esdeveniment s'ha traslladat enguany des del Casino de la Gerència d'AHM fins al Triángulo Umbral degut a les obres de rehabilitació de l'edifici.

Tancarà el programa el dissabte, 16 de juliol, des de les 23.00 hores, en el mateix escenari l'artista Lour, amb el seu nou treball _Luna en Leo_.

Este festival està organitzat per l'Ajuntament de Sagunt, a través de la Regidoria de Cultura, i compta amb la col·laboració de l'Institut Valencià de Cultura; la Conselleria d'Educació, Investigació, Cultura i Esport; el Servei d'Assistència i Recursos Culturals de la Diputació Provincial de València; la Junta d'Andalusia; el Palau de les Arts Reina Sofia i el Festival Internacional de la Fundación Cante de las Minas.

![](/media/tsqetgy5/c2_cartelmusicaalport2022.jpg?width=595&height=850)

*   [](http://www.facebook.com/sharer.php?u=https://aytosagunto.es/va/actualitat/el-festival-musica-al-port-torna-amb-un-cartell-amb-propostes-de-diversos-generes-i-estils/ "Facebook")
*   [](http://twitter.com/share?url=https://aytosagunto.es/va/actualitat/el-festival-musica-al-port-torna-amb-un-cartell-amb-propostes-de-diversos-generes-i-estils/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-musica-al-port-torna-amb-un-cartell-amb-propostes-de-diversos-generes-i-estils/ "Linked In")
*   [](mailto:?body=https://aytosagunto.es/va/actualitat/el-festival-musica-al-port-torna-amb-un-cartell-amb-propostes-de-diversos-generes-i-estils/)